Квалификације за Свјетско првенство 2018 завршила је на првом мјесту, са свих десет побједа, уз гол разлику 43:4; остварила је убједљиве побједе против Сан Марина (8:0 и 7:0) и Норвешке (6:0). На жријебу одржаном 1. децембра 2017. године, одлучено је да Њемачка у групној фази игра са Шведском, Мексиком и Јужном Корејом. Прву утакмицу, Њемачка је играла против Мексика, који је славио 1:0, голом Ирвинга Лозана. У другој утакмици побиједила је Шведску 2:1, голом Тонија Кроса у 95 минуту. У последњој утакмици поражена је 2:0 од Јужне Кореје; оба гола примила је у судијској надокнади времена, након што је Јоахим Лев увео офанзивне играче. Код другог гола, голман Њемачке, Мануел Нојер, дриблао је играча код гола Јужне Кореје, изгубио је лопту и Сон Хеунг-мин је постигао гол, који је био празан; Њемачка је тако заузела последње мјесто у групи. То је био први пут у историји да је испала у групној фази на Свјетском првенству (с обзиром на то да се 1938, када је испала у првом колу, није играла групна фаза), а први пут од 1950, када јој је било забрањено учешће, да није играла барем у четвртфиналу (са изузетком 1978, када су се играле двије групне фазе па финале). Њемачка је тако четврти првак свијета који је испао у групној фази на последњих пет првенстава, чиме се наставило такозвано "проклетство свјетских првака"; Француска је као првак испала у групи на првенству 2002, Италија је као првак испала на првенству 2010, док је Шпанија као првак испала у групи на првенству 2014.